|  |  |
| --- | --- |
| Kunnskapsdepartementet |  |
|  |  |
|  | Vår fil: B18-SH001 |
|  | Vårt Arkiv: 402Deres ref:  |
|  | Saksbehandler: Suzy Haugan |

 Oslo 1. februar 2018

**Høringssvar – forslag til endringer i barnehageloven mv**

Funksjonshemmedes Fellesorganisasjon (FFO), viser til høring publisert på departementets hjemmesider, og vil med dette gi et høringssvar.

**Om krav til norskferdigheter for styrer og pedagogisk leder**

Departementet foreslår at det lovfestes et krav om at personer med utenlandske yrkeskvalifikasjoner må dokumentere norskferdigheter tilsvarende nivå B2 ved tilsettelse i barnehage som styrer og eller pedagogisk leder.

FFO anser det som positivt. Barn med kroniske sykdommer og funksjonsnedsettelser er i større grad enn andre avhengig av forutsigbarhet og kontinuitet. For disse barna er det spesielt viktig at de voksne kommuniserer klart og tydelig, og at det er lett å forstå dem.

FFO støtter forslaget om unntak og dispensasjon. Det er viktig at lovverket ikke blir for rigid. Det vesentlige må være at barnas behov ivaretas.

**Om tydeliggjøring av retten til ASK**

FFO er meget positive til departementets forslag om å tydeliggjøre og presisere retten til ASK for barn før opplæringspliktig alder – uavhengig om barnet er tilknyttet barnehage eller ikke. Det er bra at også retten til å få opplæring i ASK tydeliggjøres.

Våre organisasjoner erfarer at det er en utfordring at barna med behov for ASK ikke får hjelp tidlig nok. Det er vanskelig for foreldrene å orientere seg om retten barna har. I tillegg er det store vansker med å finne fram til relevant faglig bistand, få opplæring og støtte til barnet og til barnets foresatte og andre nærpersoner.

**Tidlig innsats avgjørende**

Tidlig innsats er av stor betydning for god språk- og kommunikasjonsutvikling hos barn som står i fare for, eller ikke utvikler et funksjonelt talespråk. Uten at barna får riktige tiltak tidlig, kan de som trenger ASK ellers miste muligheten til å utvikle et funksjonelt talespråk.

En del av barna som ikke har muligheten til å gjøre seg forstått ved tale, kan ha samme evner til læring av språk og kunne utvikle et like omfattende ordforråd som andre barn. Retten til å bruke ASK tidlig i livet er helt avgjørende.

Derfor er presiseringen i lovverket av eksisterende rett et godt og viktig grep fra departementets side.

**Styrke veiledning til foreldre**

Barn med behov for ASK trenger opplæring, samt å være i et språklæringsmiljø - for å ha mulighet til å ta i bruk språk og kommunikasjon. Derfor er det viktig at foresatte også kan bruke og forstå de kommunikasjonsformene som barnet lærer å bruke.

FFO sine medlemsorganisasjoner erfarer at foresatte ikke får god nok opplæring i ASK. Det er rettigheter til foreldreveiledning, men FFO anbefaler at foresatte får tilbud om opplæring i ASK, tilsvarende tilbudet til foreldre til barn som bruker tegnspråk. Dette er viktig for at barna kan benytte ASK hjemme og kommunisere med sine nærmeste.

**Sikre kommunens tilgang til kompetanse**
Kravene til spesialpedagogisk kompetanse må skilles fra kompetansekravene som knyttes til å tilrettelegge miljøet i og med ASK. En del barn utløser behov for begge kompetanser, men alle barn med behov for ASK utløser behov for god kompetanse på ASK.

For å ivareta ASK-behov hos barn før opplæringspliktig alder – uavhengig om de er tilknyttet en barnehage eller ikke, må kommunen sørge for å ha eller innhente nødvendig kompetanse.

Det må sikres at barn som ikke favnes av barnehagesystemet blir godt ivaretatt av sin kommune, slik at de mottar ASK og opplæring i ASK ut ifra sitt behov.

Med vennlig hilsen

**FUNKSJONSHEMMEDES FELLESORGANISASJON**



Eva Buschmann Lilly Ann Elvestad

Styreleder Generalsekretær